ร้านไข่กระทะเลิศรสตั้งอยู่บนถนนข้างกาดประตูเชียงใหม่ จอดรถได้ข้างทางแต่ต้องดูฝั่งถนนให้ดีว่าวันนี้จอดได้ฝั่งไหน ตัวร้านเปิดทุกวัน 6.00 - 15.00 น. วันหยุดประจำเดือนต้องติดตามเองจากเฟสร้าน ที่นั่งมีเยอะพอควร เมนูเป็นแนวอาหารเช้ามีทั้งไข่กระทะ โจ๊ก ข้าวต้ม ขนมปัง ก๋วยเตี๋ยว มาม่า เครื่องดื่ม ราคาเริ่มที่ประมาณ 20 บาทเป็นต้นไป มาวันนี้มาลองไป 4 อย่าง น้ำดื่มไม่ฟรีต้องสั่งเอา
- ข้าวต้มหมูบะช่อเห็ดหอม 40 บาท ปริมาณกลางๆ มาแบบอุ่นๆ น้ำซุปหอมหวาน เนื้อข้าวนิ่มไม่แข็ง เห็ดหอมใส่มาแบบสับละเอียด ส่วนหมูบะช่อใส่มาสองชิ้นเล็ก หอมกลิ่นเห็ดและผักที่ใส่มา ตัวหมูบะช่อนุ่มกลางๆหอมพริกไทยไม่มาก ผักไม่เหม็นเขียวเลย อร่อยอยู่ โดยรวมให้ 3.6/5
- ขนมปังหมูผัดปูอัด 17 บาท ขนาดกลางๆเป็นขนมปังญวณใส่ไส่หมูสับผัดกับปูอัดฝอยราดด้วยมายองเนส แป้งขนมกรอบนอกนุ่มใน ไส้หอมมันเค็มมายองเนสนิดๆ อร่อยดี ให้ 3.7/5
- ไข่กระทะทรงเครื่อง 35 บาท เป็นไข่กระทะ 3 ฟอง โรยหน้าหมูสับ กุนเชียง หอมทอด หมูยอเส้น มาแบบร้อนๆ ไข่แดงเยิ้มๆ แต่ขาดความหอม หน้าทุกอย่างอร่อยหมด ทานคู่กับซอสและพริกไทยรสชาติพอผ่าน ให้ 3.5/5
- โกปี้เย็น 35 บาท แก้วใหญ่ เป็นชาไทยเย็นประมาณ 30% ผสมกาแฟเย็น 70% รสชาติหอมหวานมันนมเด่น กลิ่นกาแฟน้อยมาก ไปทางรสชาเย็นมากกว่า แต่โดยรวมอร่อยดี ให้ 3.7/5
- เฟรนฟราย+ไส้กรอกทอด 35 บาท ปริมาณกลางๆ เป็นไส้กรอกทอดสับชิ้นเล็กๆประมาณ 4 ชิ้นมากับเฟรนฟรายเสิร์ฟพร้อมซอสมะเขือเทศและแตงกวา ไส้กรอกทอดอร่อยดีแต่เฟรนฟรายอมมันและเหม็นหืนไปนิด โดยรวมให้ 3.3/5
เป็นร้านที่คนเยอะถ้ามาตอนเช้า ถ้าไม่อยากหงุดหงิดเรื่องที่นั่งแนะนำให้มาหลังสิบโมง การบริการช้าไวตามปริมาณลูกค้า มีทั้งฝรั่งและคนไทยมาทาน รสชาติโดยรวมทำออกมากลางๆแต่อร่อยใช้ได้ ถูกปากทุกคน ใครๆก็ทานได้ จากการที่มาทานหลายครั้งพบว่าสิ่งที่ร้านนี้เด่นสุดไม่ใช่ไข่กระทะแต่เป็นขนมปังญวณกับเมนูน้ำๆทั้งหลายไม่ว่าจะเป็นก๋วยเตี๋ยวหรือข้าวต้ม ส่วนไข่กระทะนั้นยังขาดความหอมและรสชาติบางอย่างซึ่งก็บอกไม่ถูกว่าคืออะไรเช่นกันแต่ก็ใช้ได้ในระดับนึง เป็นอีกร้านที่แนะนำสำหรับการหาอาหารเช้านั่งทานในตัวเมืองเชียงใหม่ สำหรับนักท่องเที่ยวต้องบอกเลยว่าร้านนี้เป็นอีกร้านที่ไม่ควรพลาดในช่วงอาหารเช้า